ROZHODNUTIE KOMISIE
zo 16. februára 2007,
ktorým sa určujú množstvá metylbromidu, ktoré je v období od 1. júna do 31. decembra 2006 povolené používať na účely kritického použitia v Grécku podľa nariadenia Európskeho parlamentu a Rady (ES) č. 2037/2000 o látkach, ktoré poškodzujú ozónovú vrstvu
[oznámené pod číslom K(2007) 448]
(Iba grécky text je autentický)
(2007/129/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (1), a najmä na jeho článok 3 ods. 2 bod ii),
keďže:
(1)
Článkom 3 ods. 2 bodom i) písm. d) a článkom 4 ods. 2 bodom i) písm. d) nariadenia (ES) č. 2037/2000 sa po 31. decembri 2004 zakazuje výroba, dovoz a uvádzanie na trh metylbromidu na všetky použitia s výnimkou okrem iného (2) kritických použití v súlade s článkom 3 ods. 2 bodom ii) a kritériami stanovenými v rozhodnutí strán Montrealského protokolu IX/6, ako aj ostatnými príslušnými kritériami, ktoré strany odsúhlasili. Výnimky pre kritické použitia sa považujú za obmedzené odchýlky s cieľom poskytnúť krátku lehotu na prijatie alternatív.
(2)
Podľa rozhodnutia IX/6 sa metylbromid má klasifikovať ako „kritický“ len vtedy, ak žiadateľ preukáže, že nedostatočná dostupnosť metylbromidu na konkrétny účel by spôsobila značné narušenie trhu a že neexistujú technicky a hospodársky uskutočniteľné alternatívy alebo náhrady dostupné pre používateľa, ktoré by boli prijateľné z hľadiska životného prostredia a zdravia a vhodné pre jednotlivé plodiny a okolnosti navrhnutia látky. Okrem toho by sa prípadná výroba a spotreba metylbromidu na kritické použitia mala povoliť len v prípade, že boli prijaté všetky technicky a hospodársky uskutočniteľné kroky na minimalizáciu kritického použitia a s ním spojených emisií metylbromidu. Žiadateľ by mal takisto preukázať, že sa vynakladá primerané úsilie s cieľom posudzovať alternatívy a náhrady, uviesť ich na trh a zaručiť ich schválenie vnútroštátnymi regulačnými orgánmi a že sa uskutočňujú výskumné programy na vývoj a rozšírenie alternatív.
(3)
Komisia 18. januára 2006 prijala žiadosť Grécka o kritické využitie metylbromidu na obdobie od 1. januára do 31. decembra 2006 s celkovou hmotnosťou 113 081 kg.
(4)
Komisia uplatnila kritériá uvedené v rozhodnutí IX/6 a článku 3 ods. 2 bode ii) nariadenia (ES) č. 2037/2000 s cieľom určiť množstvo metylbromidu, ktoré je možné povoliť na kritické použitia v Grécku v roku 2006. Komisia usúdila, že za určitých okolností boli k dispozícii alternatívy a v roku 2006 by sa potreba metylbromidu na kritické použitie Grécka mala pokryť množstvom 46 771 kg. Kategórie kritického použitia sú podobné kategóriám vymedzeným pre Grécko v tabuľke A rozhodnutia XVII/9 schváleného na sedemnástom zasadnutí strán Montrealského protokolu (3).
(5)
Článkom 3 ods. 2 bodom ii) sa od Komisie vyžaduje, aby takisto ustanovila, ktorí používatelia môžu využívať výnimku pre kritické použitia. V článku 17 ods. 2 sa ustanovuje požiadavka, aby členské štáty vymedzili minimálne požiadavky na kvalifikáciu pracovníkov zapojených do používania metylbromidu, a keďže fumigácia predstavuje jediné použitie, Komisia preto určila, že pracovníci vykonávajúci fumigáciu budú jedinými používateľmi navrhnutými členským štátom a oprávnenými Komisiou na používanie metylbromidu na kritické použitia. Pracovníci vykonávajúci fumigáciu majú kvalifikáciu na bezpečné používanie metylbromidu, napríklad na rozdiel od poľnohospodárov alebo majiteľov mlynov, ktorí vo všeobecnosti nemajú kvalifikáciu na používanie metylbromidu, ale ktorí vlastnia pozemok alebo priestory, na ktorých sa bude používať. Členské štáty okrem toho zaviedli postupy na určovanie pracovníkov vykonávajúcich fumigáciu na svojom území, ktorí sú oprávnení používať metylbromid na kritické použitia.
(6)
V článku 4 ods. 2 bode ii) sa uvádza, že s výhradou článku 4 ods. 4 sa uvedenie na trh a používanie metylbromidu v iných podnikoch, ako sú výrobcovia a dovozcovia, po 31. decembri 2005 zakazuje. V článku 4 ods. 4 sa uvádza, že článok 4 ods. 2 sa nevzťahuje na uvádzanie na trh a používanie kontrolovaných látok, ak sa používajú na splnenie povolených požiadaviek na kritické použitie tých používateľov, ako je ustanovené v článku 3 ods. 2.
Okrem výrobcov a dovozcov budú po 31. decembri 2005 môcť preto aj pracovníci vykonávajúci fumigáciu, registrovaní Komisiou, v roku 2006 uvádzať na trh metylbromid a používať ho na kritické použitie. Pracovník vykonávajúci fumigáciu zvyčajne žiada dovozcu o dovoz aj dodávku metylbromidu.
(7)
Pracovníci vykonávajúci fumigáciu, registrovaní Komisiou na kritické použitie v roku 2005, budú môcť preniesť do roku 2006 akýkoľvek zostatok metylbromidu, ktorý nebol použitý v roku 2005 (uvádzané ako „zásoby“). Európska komisia zaviedla postupy udeľovania licencií na odpočítanie takýchto zásob metylbromidu pred dovozom alebo výrobou ďalšieho metylbromidu s cieľom splniť povolené požiadavky na kritické použitie v roku 2006. Rozhodnutím IX/6 sa ustanovuje, že výroba a spotreba metylbromidu na kritické použitia by sa mala povoliť len v prípade, ak metylbromid nie je k dispozícii z existujúcich zásob uloženého alebo recyklovaného metylbromidu. Článkom 3 ods. 2 bodom ii) sa ustanovuje, že výroba a dovoz metylbromidu sa povoľuje len v prípade, ak od žiadnej strany nie je k dispozícii recyklovaný ani regenerovaný metylbromid. V súlade s článkom 3 ods. 2 bodom ii) rozhodnutia IX/6 a podľa informácií, ktoré Grécko poskytlo Komisii, nie sú v Grécku k dispozícii zásoby metylbromidu na kritické použitie.
(8)
Komisia v skoršom rozhodnutí Komisie 2006/350/ES (4) schválila množstvo 1 607 587 kg metylbromidu na kritické použitie v 8 členských štátoch na obdobie od 1. januára do 31. decembra 2006 na základe žiadostí, ktoré jej predložili členské štáty v júli 2005. Pri množstve schválenom pre Grécko v tomto rozhodnutí sa zohľadnilo množstvo nutné na pokrytie potreby pre kritické použitie na obdobie od 1. júna do 31. decembra 2006.
(9)
Opatrenia ustanovené v tomto nariadení sú v súlade so stanoviskom výboru zriadeného článkom 18 nariadenia (ES) č. 2037/2000,
PRIJALA TOTO ROZHODNUTIE:
Článok 1
Gréckej republike sa povoľuje použiť množstvo 46 771 kg metylbromidu na kritické použitie v období od 1. júna do 31. decembra 2006 pre konkrétne kategórie a množstvá použitia uvedené v prílohe.
Článok 2
Zásoby, o ktorých Grécko vyhlásilo, že sú k dispozícii po 1. júni 2006, sa odrátajú z množstva, ktoré sa na kritické použitia môže dovážať do tohto členského štátu alebo ktoré sa v ňom môže vyrábať.
Článok 3
Toto rozhodnutie sa uplatňuje od 1. júna 2006 a stráca účinnosť 31. decembra 2006.
Článok 4
Toto rozhodnutie je určené Gréckej republike.
V Bruseli 16. februára 2007